Buthelezi dankbaar op 90 | Netwerk24
Buthelezi dankbaar op 90
Deur Kaveel Singh, News24 19 Augustus 2018 20:00
Mangosuthu Buthelezi, oudleier van die Inkatha-Vryheidsparty en 'n Zoeloe-prins, het Sondag sy 90ste verjaardag by die Exhibition-sentrum in Durban gevier.
Mangosuthu Buthelezi Foto: Lerato Maduna
Priesters bid vir Mangosuthu Buthelezi by die verjaarsdagvierings wat Sondag vir hom in Durban gehou is. Foto: Daily Sun
Buthelezi het by die vierings gesê hy het 'n geseënde lewe en vele uitdagings oorleef – ook pogings om hom om die lewe te bring.
"Ek het 'n oorwinnaar geword."
Hy het sy langslewendheid aan God en sy familie opgedra. "My hart is gevul met dankbaarheid. Ek is oorweldig deur die getal familielede en ondersteuners wat my omring."
Buthelezi het sy ouderdom as 'n bonus bestempel en gesê hy leef langer as normaal. Hy het ook gesê God het hom geleer hoe om "sy mense te regeer".
Sy vrou, prinses Irene, kon weens swak gesondheid nie die geleentheid bywoon nie.
Die Zoeloe-koning Goodwill Zwelithini het op die geleentheid gesê Buthelezi is 'n standvastige leier.
"Jy is 'n mens wat geseën is met die lewe en jare. Jy is soos 'n ou wyn wat net beter word met die jare en is 'n fontein van wysheid waarvan almal kan drink. Jy het ons moed gegee in 'n tyd van ongelooflike uitdagings."